الترشيحات د كاس لعالم 2030

لپروصي د الترشيح د كاس لعالم 2030 خلّا لفيفا تختار لمغريب، سپانيا و لبرطقيز باش يضايفو كاس لعالم 2030. زيادة على هادشي لارجونتين، لوروݣواي و پاراݣواي غادي يضايفو لماتشات 3 اللولين د التورنوا، و لإحتفال ب مرور 100 عام على أول كاس لعالم ف 1930 غادي يتدار ف تيران سنيطيناريو ف لوروݣواي.

 الترشيحات د لمضايفة 

 لمغريب، سپانيا، لبرطقيز 
ف أكتوبر 2020، بعد عاماين د لمداكرات بين الجامعة لملكية د كورة د سپانيا و الجامعة د كورة د لبرطقيز، لهيئات بجوج علنو بلي غادي يدفعو ترشيح مشتارك بين سپانيا و لبرطقيز. ف يونيو 2021، الرؤاسا د الجامعات سناو لإتفاقية د الترشيح بشكل رسمي، و خداو لموافقة من الرؤاسا د لحوكومات د لبلدان ديالهوم. ف أكتوبر 2022، الجامعة د كورة د ؤكرانيا نضمات ل الترشيح باش تحتاضن ماتشات ديال الدور د لݣروپات، وخا كانت باقة ف حرب معا روسيا. و ف مارس 2023، بدعم من لكاف، الجامعة لملكية د كورة د لمغريب تاهيّ نضمّات ل الضوسي د الترشيح ديال سپانيا و لبرطقيز، بعدما كانت علنات على رغبة ف الترشيح قبل من داكشي بشكل مستاقل.

سپانيا كانت حتاضنات كاس لعالم 1982، كاس ؤروپا 1964، و شاركات ف لمضايفة د كاس ؤروپا 2020. لبرطقيز كانت ضايفات كاس ؤروپا 2004، ؤكرانيا ضايفات كاس ؤروپا 2012 (معا پولونيا)، و لمغريب كان حتاضن كاس إفريقيا 1988 و كاس إفريقيا د لكورة د لعيالات 2022. ف سپانيا و ݣزاير لكاناري 15 تيران ف 13 مدينة مرشّحين باش يستاضفو التورنوا، و معوّل باش يتّختارو منهوم 11. التيران د سانتياݣو بيرنابييو ف مدريد كان معوّل باش يضايف لماتشات د لإفتتاح و لفينال. ف لمغريب، 6 د التيرانات تّختارو، منهوم 5 ديجا كاينين، ف أݣادير، مراكش، طانجا، الرباط و فاس، و التيران لكبير د كازا لي باقي غايتبنى، و معوّل باش يهز 93000 متفرج. على حساب فوزي لقجع، الجامعة بغات باش لماتش د لفينال يتّلعب ف هاد التيران. كاين حتيمال بلي تيرانات مرشحين خرين غادي يتزادو، بحال ف تطوان.

 لوروݣواي، لارجونتين، شيلي، پاراݣواي 
الجامعات د كورة د لارجونتين و لوروݣواي علنو على ترشيح مشتارك بيناتهوم ف 2017، بعد سنوات د التوجاد، باش لحادات يكون حتيفال ب مرور 100 عام على كاس لعالم 1930 لي تلعبات ف لوروݣواي، و 200 عام على أول دستور د لبلاد. ف شتنبر من نفس لعام، اللعابا لمشهورين د لمنتخبات د لوروݣواي لويس سواريز و د لارجونتين ليونيل ميسي، بانو ف ندوة صحافية ب تيشورت كيدعم هاد الترشيح. الجامعة د كورة د پاراݣواي نضمات ل هاد الضوسي د الترشيح ف أكتوبر 2017، و الجامعة د كورة د شيلي تاهيّ ف فبراير 2019. لبلدان ب ربعة كاملين كانو قبل حتاضنو كوپا أميريكا، لارجونتين، لوروݣواي و شيلي كانو حتاضنو كاس لعالم، ف لوقت لي غير لارجونتين و شيلي لي كانو ضايفو كوپا أميريكا د لعيالات. 18 تيران ف لبلدان ب ربعة كانو مرشحين باش يحتاضنو التورنوا.

 ترشيحات ملغية 

 مصر-ليونان-السعودية 
ف اللول كانت ليونان معوّلة تشارك معا رومانيا، بلغاريا و صربيا ف ضوسي واحد، ولاكين ف 2022 قررات تشارك معا السعودية. هاد اللخرة كانت كاتقلّب باش توسع لعلاقات الديپلوماسية و لعسكارية ديالها معا ليونان، و قتارحات باش تدعم لبني د التيرانات د لمونديال ف ليونان ب لفلوس. هادشي جبد بزاف د لإنتقادات، لي عتابرات بلي السعودية باغة تغطي على نتيهاكات حقوق بنادم ب السپور. مصر كانت مهتمة ب لإنضمام ل هاد الترشيح، ولاكين ف أبريل 2023 علنات بلي مابقاتش غادي تّرشح. السعودية ب لموقابيل أجّلات الترشيح ديالها تال 2034.

 لمملكة لمتاحدة و إيرلاندا 
كانو بلانات د ترشيح ديال النݣليز من 2015، لي تّقتارح باش يكون أشمل و يدخلو فيه لبلدان لخرين د لمملكة لمتحدة (ويلز، سكوطلاندا، و إرلاندا الشمالية) زيادة على جمهورية إيرلاندا. ف 2018، الترشيح خدا لموافقة د لبرلمان لبريطاني لي خصص 2,8 مليون پاوند ل هاد لمشروع د الترشيح. ف يناير 2022، تقرر باش لبلدان لخمسة يبدّلو الترشيح لمشتارك ديالهوم ل كاس ؤروپا 2028.

 ترشيحات خرة 
بلدان خرين ف إفريقيا بحال كاميرون، جمهورية إفريقيا لوسطانية، نيجيريا، و غيرهوم، زيادة على كوريا الجنوبية و الشمالية معا بعضياتهوم، و كولومبيا، لإكواطور و پيرو، كاملين كانو ف شي وقت علنو على الرغبة ديالهوم ف الترشيح ل مضايفة كاس لعالم 2030. لإتحاد د شمال إفريقيا د كورة كان باغي باش لبلدان د شمال إفريقيا يترشحو معا بعضياتهوم، ولاكين هاد لبلان ماصدقش.

 مصادر 

تصنيف:ترشيحات د كاس لعالم 2030
تصنيف:كاس لعالم 2030
تصنيف:ترشيحات د كاس لعالم
تصنيف:مقالات فيها مصدر و 3000 بايت